Legislatívna rada vlády
    Slovenskej republiky
								
Na rokovanie vlády SR
								Dňa 22. februára 2006
								K materiálu č.: 335/2006
								K bodu č.: 

S T A N O V I S K O 

k návrhu skupiny poslancov Národnej rady Slovenskej republiky na vydanie zákona o čiastočnom odškodnení vkladateľov do nebankových subjektov (tlač 1428)

I

Predseda Národnej rady Slovenskej republiky Pavol Hrušovský požiadal listom z 23. decembra 2005 vládu Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu skupiny poslancov Národnej rady Slovenskej republiky na vydanie zákona o čiastočnom odškodnení vkladateľov do nebankových subjektov (tlač 1428).

II

 	Cieľom návrhu zákona je upraviť podmienky na čiastočné odškodnenie osôb, ktoré boli vkladateľmi do vybraných nebankových subjektov. Skupina poslancov NR SR potrebu takejto právnej úpravy odôvodňuje tým, že štát nesie pre nečinnosť príslušných štátnych orgánov určitý podiel spoluzodpovednosti za škody, ktoré nebankové subjekty spôsobili svojim vkladateľom.
	Predkladateľom návrhu zákona na rokovanie vlády je podpredseda vlády a minister financií SR Ivan Mikloš, ktorý vláde odporúča s predmetným návrhom zákona vysloviť nesúhlas z dôvodov uvedených v predkladacej správe.

III

Legislatívna rada vlády SR návrh zákona prerokovala na svojom zasadnutí dňa 14. februára 2006 a vláde Slovenskej republiky odporučila vysloviť nesúhlas s predloženým návrhom zákona z dôvodov uvedených v časti IV tohto stanoviska.
IV

Návrh

STANOVISKO
vlády Slovenskej republiky

k návrhu skupiny poslancov Národnej rady Slovenskej republiky na vydanie zákona o čiastočnom odškodnení vkladateľov do nebankových subjektov (tlač 1428)

Vláda Slovenskej republiky s návrhom skupiny poslancov Národnej rady Slovenskej republiky na vydanie zákona o čiastočnom odškodnení vkladateľov do nebankových subjektov nesúhlasí z týchto dôvodov:

	- skupina poslancov potrebu prijatia zákona odôvodňuje tým, že štát nesie pre nečinnosť príslušných štátnych orgánov určitý podiel spoluzodpovednosti za škody, ktoré nebankové subjekty spôsobili svojim vkladateľom. Štát však na vzniknutú situáciu okolo tzv. nebankových subjektov reagoval prijatím mnohých legislatívnych opatrení smerujúcich k obmedzeniu podnikania subjektov, ktoré poskytujú služby ekvivalentné bankovým bez príslušného povolenia (napr. novelizovaním zákona o bankách, novelizovaním Obchodného zákonníka a ďalšími). Štátne orgány mohli konať iba v medziach v tom čase platnej právnej úpravy v súlade s čl. 2 ods. 2 Ústavy Slovenskej republiky: „Štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon.“  

	- skupina poslancov odhadla zaťaženie štátneho rozpočtu prijatím navrhovaného zákona na 3,6 mld. Sk; nie sú však uvedené návrhy na úhradu finančných dôsledkov navrhovaného zákona na štátny rozpočet, čo nie je v súlade s platnými rozpočtovými pravidlami. 

	- vzhľadom na to, že návrh zákona zakladá nároky na vecnú a majetkovo-právnu zodpovednosť štátu reprezentovanú Ministerstvom financií SR, ktorú z jeho úrovne nie možné kvalifikovane analyzovať a finančne kvantifikovať, možno ho považovať za výrazne rizikový. 

- návrh zákona nespĺňa kritérium všeobecnosti právnej úpravy; neupravuje podmienky odškodnenia vkladateľov všetkých tzv. nebankových subjektov, ale iba vybraných ôsmich takýchto subjektov.

- navrhovaná právna úprava nie je komplexná; veľmi nedostatočne sú  upravené procesné pravidlá konania o čiastočnom odškodnení vkladateľov do tzv. nebankových subjektov.

	Návrh zákona okrem toho obsahuje celý rad legislatívno-technických nedostatkov, napríklad:

- v § 2 odsek 3 je potrebné zaradiť ako odsek 1 do § 3, s ktorým obsahovo súvisí.
 - v § 3 ods. 2  v druhej vete je potrebné vypustiť slová „, rozhodujúca na  určenie výšky odškodnenia“ z dôvodu nadbytočnosti.
- v § 3 ods. 3 je potrebné z dôvodu nadbytočnosti vypustiť slová „, ktorej maximálna výška je uvedená v odseku 2,“.

V Bratislave 16. februára 2006

Vypracoval : Vladimír Vázal
Schválil :     Štefan Grman
	       generálny riaditeľ
           sekcie vládnej legislatívy

						       Lucia  Ž i t ň a n s k á
						     
						  ministerka spravodlivosti SR a
    predsedníčka Legislatívnej rady vlády SR